 **R E P U B L I K A H R V A T S K A**

**KRAPINSKO-ZAGORSKA ŽUPANIJA**

 **Upravni odjel za prostorno uređenje,**

 **gradnju i zaštitu okoliša**

KLASA: UP/I-351-01/22-01/20

URBROJ: 2140-08-22-2

Krapina, 14. srpnja 2022.

Krapinsko-zagorska županija, Upravni odjel za prostorno uređenje, gradnju i zaštitu okoliša na temelju članka 160. stavka 1. i članka 162. Zakona o zaštiti okoliša (“Narodne novine” broj 80/13, 153/13, 78/15, 12/18 i 118/18) i članka 7. stavka 2. točke 1. Uredbe o informiranju i sudjelovanju javnosti i zainteresirane javnosti u pitanjima zaštite okoliša (“Narodne novine” broj 64/08) objavljuje

**I N F O R M A C I J U**

**o zahtjevu za ocjenu o potrebi procjene utjecaja na okoliš - Rijeka Krapina na području Općine Veliko Trgovišće od km 19 + 140,00 do km 22 + 450,00**

**Tijelo nadležno za provedbu postupka:** Upravni odjel za prostorno uređenje, gradnju i zaštitu okoliša Krapinsko-zagorske županije, Magistratska 1, Krapina.

**Pravni temelj za vođenje postupka ocjene o potrebi procjene utjecaja zahvata na okoliš** su odredbe članka 82. stavka 1. Zakona o zaštiti okoliša i odredbe članaka 24., 25., 26. i 27. Uredbe o procjeni utjecaja zahvata na okoliš (“Narodne novine” broj 61/14, 3/17, u daljnjem tekstu: Uredba). Naime, za zahvate navedene u točki 2.2 *Kanali, nasipi i druge građevine za obranu od poplava i erozije obale* Priloga III. Uredbe, ocjenu o potrebi procjene utjecaja zahvata na okoliš provodi nadležno tijelo u županiji. Osim navedenog, člankom 27. stavkom 1. Zakona o zaštiti prirode (“Narodne novine” broj 80/13, 15/18 i 14/19) utvrđeno je da se za zahvate za koje je određena provedba ocjene o potrebi procjene utjecaja na okoliš provodi prethodna ocjena prihvatljivosti za područje ekološke mreže u okviru postupka ocjene o potrebi procjene.

**Nositelj zahvata:** Hrvatske vode, VGO za gornju Savu, Ulica grada Vukovara 271, Zagreb

**Ovlaštenik:** Vodoprivredno-projektni biro d.d., Ulica grada Vukovara 271, Zagreb

**Lokacija zahvata**

Predmetna dionica uređenja rijeke Krapina planira se na k.č. broj 2493/1, 2493/2, 2493/3 k.o. Gubaševo i k.č. broj 2617/1 k.o. Veliko Trgovišće na području Općine Veliko Trgovišće.

**Sažeti opis zahvata**

Rijeka Krapina većim dijelom prolazi uz naseljena mjesta, prometnice i poljoprivredno zemljište, a kod velikih oborina dolazi do izlijevanja vode izvan korita te plavljenja poljoprivrednih površina, gospodarskih i stambenih objekata i prometnica u neposrednoj blizini. Na dijelu rijeke Krapine postoje erozije obale koje nastaju sporadično u duljini od nekoliko metara pa do maksimalno 20 metara na način da dio potoka korita klizi ili je već otklizao na dno korita rijeke. Dio korita koji je otklizao koristi se za redovno održavanje i košnju, pa je isti nesiguran za odvijanje navedenih radova. Osim nemogućnosti kvalitetnog odvijanja radova održavanja, dolazi do nejednolikog tečenja vode kroz protjecajni profil, te stvaranja vrtloga koji negativno utječu na pokose korita rijeke Krapine sa iste i suprotne strane. S obzirom da se radi o dijelom urbaniziranom prostoru, pretežno industrijskom dijelu potrebno je hidrotehničkim zahvatima odrediti režim tečenja na način da se opasnost od poplave svede na najmanju moguću mjeru, te osigura siguran prolaz vozila paralelno uz sam rub korita rijeke. Normalni poprečni profil u postojećem stanju je trapeznog poprečnog presjeka širine dna 12,0-14,0 m, s nagibima pokosa 1:1,3 do 1:1,5 visine 4 metra, a iznad sa nagibom 1:2 ili 1:2,5. Radi osiguranja vodotoka od erozivnog djelovanja pokretne sile vodnog toka projektirana je obloga od kamenog nabačaja po dnu i pokosima obala do visine 2,1 m od dna vodotoka. Detalji o zahvatu nalaze se u Elaboratu zaštite okoliša koji je objavljen uz ovu Informaciju na internetskim stranicama Krapinsko-zagorske županija ([www.kzz.hr](http://www.kzz.hr)).

**Sažeti opis postupka**

Nositelj zahvata je uz zahtjev o provedbi postupka ocjene o potrebi procjene utjecaja na okoliš dostavio Elaborat zaštite okoliša kojeg je izradio ovlaštenik za poslove zaštite okoliša. Temeljem Elaborata traže se mišljenja tijela i/ili osoba određenih posebnim propisima i/ili JLP(R)S o tome da li je moguće očekivati značajan negativan utjecaj na područje njihove nadležnosti. Nakon razmotrenih mišljenja tijela i/ili osoba određenih posebnim propisima i/ili JLP(R)S i mišljenja javnosti i zainteresirane javnosti, ovaj Upravni odjel će donijeti rješenje, kojim će biti utvrđeno je li potrebno provoditi postupak procjene utjecaja na okoliš ili nije te rezultate Prethodne ocjene prihvatljivosti zahvata za ekološku mrežu.

**Nadležna tijela i pravne osobe s javnim ovlastima - sudionici u postupku:**

1. Ministarstvo gospodarstva i održivog razvoja, Zavod za zaštitu okoliša i prirode, Radnička cesta 80/7, Zagreb
2. Ministarstvo gospodarstva i održivog razvoja, Uprava vodnoga gospodarstva i zaštite mora, Radnička cesta 80, Zagreb
3. Općina Veliko Trgovišće, Trg Stjepan Tuđmana 2, Veliko Trgovišće.

**Način očitovanja javnosti na informaciju**

Javnost i zainteresirana javnost mogu dostaviti mišljenje o zahtjevu za ocjenu o potrebi procjene utjecaja zahvata na okoliš u pisanom obliku na sljedeću adresu: Upravni odjel za prostorno uređenje, gradnju i zaštitu okoliša, Krapina, Magistratska 1, u roku od 30 dana od dana objave ove informacije, pozivom na gornju klasu.

**Način informiranja javnosti i zainteresirane javnosti o ishodu postupka:**

Upravni odjel za prostorno uređenje, gradnju i zaštitu okoliša objavit će na svojim internetskim stranicama ([www.kzz.hr](http://www.kzz.hr)) rješenje doneseno povodom predmetnog zahtjeva.

**PROČELNIK**

mr.sc. Stjepan Bručić, dipl.ing.